b'\n_START_ARTICLE_\nAparisyon sa Lipa\n_START_PARAGRAPH_\nAng mga Aparisyon sa Lipa ay ang mga napabalitang serye ng 19 na ulit na pagpapakita umano ng Birhen Maria kay Teresita Castillo sa kumbento ng mga Carmelita sa Lipa, Pilipinas noong 1948. Bagaman ang aparisyong ito ay hindi agad kinilala ng Santa Sede matapos nitong katigan ang naunang nang pahayag ng mga obispong sumuri sa mga nasabing pangyayari noong 1951, nagpatuloy ang debosyon sa Birhen Tagapamagitan ng Lahat ng Biyaya sa Lipa, ang ngalang sinabi ni Castillo na ginamit ng Birhen Maria nang siya\'y magpakilala sa kaniya. _NEWLINE_Noong Setyembre 12, 2015, sa isang dekretong inilibas ng Arsobispo ng Lipa na si Ramon Arguelles, pinatotohanan nito ang mga kaganapan noong 1948 bilang \xe2\x80\x9ckahima-himala\xe2\x80\x9d at \xe2\x80\x9ckarapat-dapat paniwalaan\xe2\x80\x9d. Ang pagkilala rito ang unang pagkakataon na sinalungat ng isang lokal na obispo ang naging kapasiyahan ng Vaticano. Ngunit ang dekretong ito ni Arguelles ay ipinawalang-bisa ni Kardinal Gerhard Mueller, tagapamuno ng Banal na Kongregasyon para sa Doktrina ng Pananampalataya sa isang dekretong nilagdaan noong Disyembre 11, 2015 na kumatig sa naging kapasiyahan na ni Papa Pio XII noong 1951. Isang araw makaraang makakuha ni sipi ng naging kapasiyahan ng Kongregasyon, isinapubliko ni Arguelles noong Mayo 31, 2016 ang naturang pagpapawalang-bisa.\n_START_SECTION_\nPagdalaw ni Satanas\n_START_PARAGRAPH_\nSinasabing bago pa man magpakita sa kanya ang Birhen Maria, unang nakaengkuwentro ni Teresita si Satanas. Ito ay nangyari noong Hulyo 31, 1948 bandang 8:15 ng gabi, wala pa ang isang buwan magmula nang siya\'y pumasok sa kumbento. Habang nanatiling tahimik ang mga Carmelita gaya ng kanilang kaugalian, may tatlong ulit na kumatok sa pintuan ni Teresita, na kaniyang ikinagulantang. Isang boses lalaki ang nagpakilalang siya ay si Satanas, na kaniyang ikinatakot. Ngunit nang ipakita niya ang rosaryo, ito\'y umalis, subalit nag-iwan ng uling na bakas na mala-paa ng kabayo sa kaniyang silid. Tatlong beses pang naulit ang sinabing pagdalaw ni Satanas sa kanya, upang siya\'y takutin at bantaan para lamang siya\'y lumabas ng kumbento, ngunit \'di siya natinag. Sa bawat pagkakataon napapansin niya ang kaakibat nitong masangsang na amoy. Kabaligtaran ito sa tuwing magpapakita ang Mahal na Birhen, na nagsimula noong Agosto, na laging nangungumapaw sa paligid ang halimuyak.\n_START_SECTION_\nPag-ulan ng talulot ng rosas\n_START_PARAGRAPH_\nAng mga kagimbal-gimbal na mga pangyayari sa Lipa ay karaniwang iniuugnay sa pag-ulan ng talulot ng rosas. Maliban sa naunang pangyayari ng pag-ulan sa silid ng kumbento, umulan din ng mga talulot noong Setyembre 30, ang ika-51 anibersaryo ng pagkamatay ni Santa Teresa ng Lisieux._NEWLINE_Karamihan sa mga tatulot ay may imahen ni Hesus, Birhen Maria, San Jose, o isa sa mga santo, lalo na si Santa Teresa ng Lisieux.\n_START_SECTION_\nKinalabasan ng pagsisiyasat\n_START_PARAGRAPH_\nKami, ang mga nakalagdang Arsobispo at obispo, binuo para sa layunin ng isang tanging komisyon, na masusing nagsuri at pinag-aralan ang mga katibayan at testimonyang nakalap sa tala ng paulit-ulit, mahaba at maingat na pagsisiyasat, ay nagkaisa sa aming kongklusyon, at opisyal na ipinapahayag na ang mga nasabing katibayan at testimonya sa mga naiulat na mga kakaibang pangyayari ay walang kahima-himalang namagitan \xe2\x80\x93 kasama na rito ang pag-ulan ng mga talulot \xe2\x80\x93 sa Carmelo sa Lipa._NEWLINE_\xe2\x80\x94\xe2\x80\x89 Arsobispo Gabriel Reyes, Maynila_NEWLINE_Obispo Cesar M. Guerrero, San Fernando_NEWLINE_Obispo Mariano Madriaga, Lingayen_NEWLINE_Obispo Rufino Santos, Tagapangasiwa ng Lipa_NEWLINE_Obispo Vicente Reyes, Katulong na Obispo ng Maynila_NEWLINE_Obispo Juan Sison, Katulong na Obispo ng Nueva Segovia_NEWLINE_  _NEWLINE__NEWLINE_ _NEWLINE_Ang naturang pahayag ay nilagdaan din na concordat cum originali ni Nuncio Apostolico Arsobispo Egidio Vagnozzi.\n_START_SECTION_\nKinasapitan\n_START_PARAGRAPH_\nSapilitang pinagbitiw sa katungkulan si Verzosa at pinauwi sa kanyang bayan sa Vigan, Ilocos Sur. Samantalang ang katulong na obispong si Alfredo Obviar ay inilipat sa bagong tatag na Diyosesis ng Lucena kung saan siya\'y nanilbihan na lamang bilang apostolikong tagapangasiwa sa loob ng 22 taon. Muli lang ibinalik sa ang kanyang kapangyarihang episkopal noong 1974 bilang residenteng obispo ng Lucena.\n_START_SECTION_\nMga pagbaligtad\n_START_PARAGRAPH_\nGayon pa man, bago mamatay si Obispo Obviar noong Oktubre 1, 1979, kapistahan ni Santa Teresa ng Lisieux, nagbitiw siya ng salita na: "Maaari nila akong mapatahimik, ngunit \'di nila ako mapipilit sabihing walang katotohanan ang mga \'yon."'